תל אביב, כ"ח אלול תשפ"א

‏5 ספטמבר 2021

CCR21-308.docx

**הטלת עיצום כספי על מקור מידע המדווח למאגר נתוני אשראי - בנק הדואר בע"מ**

ביום 5 בספטמבר 2021 הטיל הממונה על שיתוף בנתוני אשראי עיצום כספי מופחת על חברת בנק הדואר בע"מ, ח.פ 513800367 (להלן - החברה), בסכום של 129,623 ש"ח, בהתאם לסמכותו לפי פרק י"ד לחוק נתוני אשראי, התשע"ו-2016 (להלן - החוק))

החברה לא העבירה למערכת נתוני אשראי דיווחים אודות לקוחותיה בין התאריכים 25.3.21-8.4.21. כתוצאה מכך, בין השאר, התראות יומיות בגין 200 לקוחות לא דווחו למאגר נתוני אשראי.

יצוין כי זכות הטיעון הניתנת למפר מומשה על ידי החברה, שטענה את טענותיה הן בכתב ביום 4.7.21 והן בעל פה ביום 3.8.2021. בטענותיה החברה לא הכחישה את ההפרה שהינה כאמור ברורה וחד משמעית – אי מסירת דיווח למאגר בתקופה האמורה.

הממונה על שיתוף נתוני אשראי מצא כי החברה פעלה בניגוד להוראת דיווח נתוני אשראי מספר 201, והטיל על הבנק עיצום כספי לפי סעיף 92ב(6) ו-(8) לחוק נתוני אשראי בסך של 129,623 ₪.

סכום זה ניתן לאחר הפחתה של 35% לאור העובדה כי החברה לא הפרה כל הוראה מהוראות החוק או לפיו בשלוש השנים שקדמו להפרה, וזאת בהתאם לסעיף 3 לכללי נתוני אשראי (שיעורי הפחתה מרביים של סכומי העיצום הכספי), התשע"ח-2018.